Betogings bring Ottawa tot stilstandHonderde vragmotors het die afgelope naweek in die middestad van Ottawa, die Kanadese hoofstad, saamgedrom (Foto: Alex Kent, AFP) Honderde vragmotors het die afgelope naweek in die middestad van Ottawa, die Kanadese hoofstad, saamgedrom om te betoog teen die verpligte Covid-19-inentings en inperkingsbevele vir diegene wat nog nie ingeënt is nie. Inwoners is in hul huise vasgekeer, sakeondernemings is tot stilstand gebring en verkeer is ontwrig. Van die vragmotors het ook die grenshoofweg na die VSA versper. Die betogers, waarvan baie self ingeënt is, het gedreig om die stad Maandag ook te ontwrig. Die owerhede het verklaar dat die stadsaal gesluit sal bly en dat verkeer en sakeondernemings moontlik verder ontwrig sal word. Die protes het verlede week in die weste van Kanada begin, waar dosyne vragmotorbestuurders ŉ konvooi georganiseer het om van Vancouver na Ottawa te ry om teen Covid-19-verwante beperkings en verpligte inentings te betoog. Een van die vereistes van die beperkings is dat vragmotorbestuurders wat tussen Kanada en die VSA reis, ingeënt moet wees. Inwoners is in hul huise vasgekeer, sakeondernings is tot stilstand gebring en verkeer is ontwrig weens die betogings (Foto: Alex Kent, AFP) In Ottawa het die ontering van die nasionale oorlogsgedenkteken en teistering van sommige stadsamptenare ŉ woedende reaksie onder inwoners ontlok. Volgens Wayne Eyre, hoof van die land se verdediging, het die betogers op die graf van die onbekende soldaat gedans. “Die betrokkenes moet hul koppe in skaamte laat sak. Hulle het geen respek nie,” het Eyre gesê. Padversperrings is Sondag aangebring om voertuie toegang tot die gebied rondom die oorlogsgedenkteken te belet. Dit volg nadat verskeie onwettig geparkeerde voertuie reeds weggesleep is. ŉ Organisasie wat die saak van haweloses bepleit, Shepherds of Good Hope, het gesê sy werkers is deur betogers geteister. Volgens dié organisasie was die werkers genoop om gratis maaltye aan sommige betogers te gee in ’n poging om spanning te ontlont. Premier Justin Trudeau en sy gesin is Saterdag na ’n plek van veiligheid verskuif. Jim Watson, burgemeester van Ottawa, sê hy is ontsteld oor die “dreigende” gedrag van sommige betogers, veral teenoor die media. “Beëindig die boelie-taktiek en betoon respek teenoor mede-Kanadese,” het hy op Twitter geskryf.